google/wiki40b huggingface dataset:
Soneforsvar

Soneforsvar er et begrep innen idretten fotball, som går ut på hvordan spillerne skal opptre i forsvar når motspillerne har ballen. Ofte snakkes det om to typer forsvar i fotball, enten markeringsorientert forsvar eller soneforsvar. I soneforsvar skal forsvarspilleren som oppgave å dekke en del av banen i motsetning til markeringsorientert forsvar hvor man skal følge eller markere en spesiell spiller hos motstanderen. Det blir tatt mindre hensyn til motstanders bevegelser og man har gode sikringsforhold over hele banen. I soneforsvaret har keeperen ofte et viktig ansvar for bakrommet. I en klassisk formasjon hvor man spiller soneforsvar med fire forsvarspillere har man to sidebacker og to midtstoppere. Disse har hver sin «sone», det vil si at de har kortsiden av en fotballbane delt på fire i bredden og som oftest 10 til 12 meter i lengderettningen opp til midbanespillernes sone. Den spilleren som er nærmeste forsvarspiller (i egen sone) som kan gå med fronten mot skal etablere press på motspilleren med ball. Hvis motspilleren kommer forbi må alltid alle spillere være klar til å overta jobben med å presse ballfører. Første forvarer kalles den som er den som går i press, andre forsvarer er den som sikrer førsteforsvarer og tredjeforsvarer markerer rommet bak første og andre. For å presse motstanderen er det viktig å ha lavt tyngdepunkt, for stabilitet. Hvis en går inn sideslengs i press kan man lettere lede motstanderen i den retning man selv ønsker. Ofte når man vinner ballen er det hurtige kontringer som gjelder, for da kan man ta motstanderne i ubalanse. På defensive dødballer slik som frispark, cornere, innkast og liknende benytter man nesten alltid et markeringssystem, da rent soneforsvar i disse situasjonene er veldig vanskelig.

Norge og soneforsvar

Norges herrelandslag i fotball har vært kjent for å rendyrke soneforsvar, særlig under Drillo. 6. september 2010 uttalte Drillo at Norge utmerker seg på to områder i fotball-Europa:
«Vi spiller den mest direkte fotballen i Europa. Vi er også det laget som spiller mest rendyrket soneforsvar i Europa»
MF «Eiksund»

Historie

MF «Eiksund» ble bygd som MF «Radøy» på Hjørungavåg Mek. i 1970 og ble levert til BNR, Bergen. Den ble da satt inn på de fleste forbindelsene til BNR.
I 1986 kjøpte MRF «Radøy» og døpte den om til «Eiksund» og overlevert 16. mai 1986 i Radøy. 20. mai 1986 ble «Eiksund» innsatt på forbindelsen Eiksund-Rjånes, samme år erstattet av MF «Solnør» på ruta Eiksund-Rjånes, etter det ble den satt inn på Årvik-Koparnes-Syvdsnes.
I 1993 ble den satt inn på Eidsdal–Linge, der gikk den fram til 2008, da ble den lagt i opplag i Valldal.
I 2005 ble den overført fra MRF til Fjord1 MRF. I januar ble den satt inn på Molde-Sekken der den erstattet MF «Edøy», der gikk den fram til MF «Linge» tok over.
31. januar 2008 ble den satt i rute på Hjørundfjorden og avløste MF «Nørvøy» som gikk til Hjørungavåg for opplag.
Ombyggingen som fant sted i 2008-2010 var et pionerprosjekt av et samarbeid mellom Fjord 1, Inpower og Brunvoll tilførte MF «Eiksund» et nytt framdriftssystem for skip. Som det første fartøyet i verden fikk ferga periferidrevne azimuth-thrustere og drift via elektrisk aksling. 
1.juni kl. 16.10 2011 ble MF Eiksund satt inn i sambandet Arasvika-Hennset som erstatning for ferga MF Driva. Eiksund vil beholde en kapasitet på 28 personbilenheter (PBE).
9. september 2011 grunnstøtte MF Eiksund på skjæret kalt "Storklubbå" ved Hennset fergekai. Ingen ble skadd.Det ble konstatert et mindre hull i skroget og en del bulker. Ferga ble slept til Vaagland Båtbyggeri i Skålvikfjorden for utbedring.
I januar 2013 fikk MF Eiksund problemer med en oljekjøler og kunne ikke erstattes av MF Driva som lå innefrosset på Klevset i Halsa.
September 2014. Eiksund er solgt til Atlantic Ship Management A/S. MF Eiksund ble døpt om til MS «Atlantic Pioneer»" og ingår i Norsea Group A/S sin base til base satsing.
2014 -2015 MF Eiksund betjener fortsatt sambandet Arasvika - Hennset ifølge Fjord 1s rutetabell, men dette må være en feil.
Føynfjorden

Føynfjorden (eller Føyfjorden) er et sund i Karmøy kommune i Rogaland, mellom øygruppen Feøy og den nordligste delen av Karmøy.
Sundet er omtrent seks kilometer langt. Det sørligste innløpet ligger mellom holmen Feøytangen sør for Feøy og Helganes som rullebanen til Haugesund lufthavn, Karmøy delvis ligger på. Mellom bygden Torvastad på Karmøy og holmene rett øst for Feøy ligger Kjerringsundet, som er en del av Føynfjorden. Det nordlige innløpet til sunden ligger mellom fyret Kvaløytåi på Kvaløya, like nord for Feøy og Haugsskjeret og Kråene, like vest for det nordlige innløpet til Karmsundet.
Fenghuang (Xiangxi)

Fenghuang (kinesisk: 凤凰县; pinyin: Fènghuáng Xiàn) er et fylke i det autonome prefekturet Xiangxi i provinsen Hunan i Folkerepublikken Kina.
Befolkningen var på 365 694 innbyggere i 1999.

Beskrivelse

I den vakkert beliggende og uvanlig godt bevarte gamlebyen finner man arkitektoniske perler fra Ming-dynastiets og Qingdynastiets tid, især i miao-stil. Den ny-zealandske forfatteren Rewi Alley (1897-1987) hevdet at den var den vakreste småby i hele Kina. Byen er også kjent som forfatteren Shen Congwens hjembygd, og herfra hentet han ofte motiver til sitt forfatterskap.
Fylket har en etnisk blandet befolkning, og her lever mange skikker og håndsverkstradisjoner fra minoritetsfolkene videre. Over halvparten av befolkningen tilhører miao- og tujiafolkene. 
Fylket var et av sentrene for det mislykkede Miaoopprøret mot mandsjustyret, et opprør som favnet mange minoritetsfolk som medførte en sterk spredning over hele Kina, og utenlands, av flyktende miao-folk og andre. Byen æres i miao-folkets tradisjoner og begravelsesritualer.

Kulturminner

Fenghuang fylkes gamle festningsverker (Fenghuang guchengbao, 凤凰古城堡) – som også omfatter den gamle befestede småbyen Huangsiqiao (黄丝桥古城), den gamle festningen Shujiatang (舒家塘古堡寨), deler av den store sørkinesiske mur og andre festningsbyer og forsvarsanlegg – ble i 2006 oppført på listen over kulturminner i Folkerepublikken Kina.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Øresnegler

Beskrivelse

Øresnegler er forgjellesnegler med et øreformet, lavt skall med stor åpning og en rekke marginale huller, der vannet presses ut. Typearten er H. asinina, som ble beskrevet av Carl von Linné i 1758. De fleste har et relativt uanselige ytterskall, selv om det varierer noe. Den største av øresneglene er H. rufescens, som kan bli opp til 25 cm bred og finnes i kystfarvannet utenfor California.
Øresnegler trives langs kysten, på dyp fra tidevannssonen og ned mot 10 m. De fleste artene trives i temperert vann, som langs kysten av New Zealand, Sør-Afrika, Australia, Japan og det vestlige Nord-Amerika. Artene er imidlertid bredt distribuert langs kysten av verdenshavene, unntatt langs stillehavskysten av Sør-Amerika og Antarktika. De finnes heller ikke i Arktis.
Øresnegler er populær mat og regnes som meget velsmakende, men mange steder er det restriksjoner på fangst av dem. Perlemoren på innsiden av skallet er dessuten ofte svært vakker og brukes ofte til smykker og lignende pynt. Øresnegler kan dessuten lage usedvanlig vakre blisterperler (halvperler som dannes direkte på skallets innside, og derfor ikke kan bli runde, slik som perler som dannes i bløtdelene på muslinger kan bli). De dyrkes dessuten både som mat og som produsenter av blisterperler, som kan dannes i spesielle mønstre, ved at former med mønster plasseres på skallets innside.

Utvalg

Under er et utvalg fotografier av skall etter øresnegler.
Fotografier av ulike øresnegler
Greatest Hits (Queen)

Det har blitt utgitt tre forskjellige utgaver av Greatest Hits fra det britiske rockebandet Queen.
Katia Cardenal

Biografi

Katia Cardenal startet sin karriere sammen med broren Salvador Cardenal Barquero i «Duo Guardabarranco», som med hjelp av foreningen «La Nueva Cancion Latinoamericana» turnerte internasjonalt, og ledet til plateutgivelsen Un Trago de Horizonte (1982) og Si Buscabas (1985). Duoen utmerker seg ved sine vakre harmonier og poetiske tekster om håp, kjærlighet og rettferdighet, og har en stor tilhengerskare i Latin-Amerika. Katia Cardenal er niese av den kjente poeten, presten og tidligere kulturminister i Nicaragua Ernesto Cardenal.
I 1996 flyttet hun til Oslo og bodde der til 2000 og 2004-2005. På oppfordring fra Åge Aleksandersen oversatte hun mange av Alf Prøysens viser til spansk, noe som skulle gjøre at hun fikk et kjent navn også i Norge. Katia Cardenal bor for tiden i Nicaragua og spiller konserter der og i andre land i Latin-Amerika, USA, og Europa.
Ulchi Freedom Guardian

Ulchi Freedom Guardian er en militærøvelse mellom Sør-Korea og USA. Den ble tidligere kalt for Ulchi Focus Lens og er verdens største databaserte militærøvelse, som fokuserer på kommandostrukturene ved et forsvar av Sør-Korea mot et nordkoreansk angrep. Øvelsen er avholdt hvert år siden 1975 i august og september. Ordet Ulchi kommer fra den kjente koreanske generalen Eulji Mundeok som var general og leder av Goguryeohæren.
Øvelsen gjennomføres på rutinemessig basis hver høst, mens øvelsen Key Resolve gjennomføres hver vår. Øvelsene kritiseres like rutinemessig som krigshisseri av nordkoreanske myndigheter.

2010

Øvelsen i 2010 foregår mellom 17. og 27. august 2010 og vil involvere 56 000 sørkoreanske og 30 000 amerikanske soldater. Dette vil være den andre koreansk-amerikanske militærøvelsen der Sør-Korea har hovedrollen, og der USA deltar med støttestyrker.

2011

Øvelsen i 2011 foregår mellom 16. og 26. august 2011 og vil involvere 56 000 sørkoreanske og 30 000 amerikanske soldater.
Lillesand Kunstforening

Lillesand Kunstforening er en medlemsforening som ble stiftet i 1981 
Kunstforeningen har som formål å formidle billedkunst og kunsthåndverk til Lillesands befolkning. Foreningen arrangerer minst tre utstillinger i året. Sommer-, høst- og juleutstilling.
Foreningen har sine faste lokaler i Meta Hansen kulturhus.
Tidligere kunstnere i utstillinger hos Lillesand Kunstforening er bl.a Dronning Sonja, Kjell Nupen, Tom Lid, Frank Brunner, Barbro Raen Thomassen, Ronald Jakobsen
Ormø–Færder landskapsvernområde

Ormø–Færder landskapsvernområde er et tidligere landskapsvernområde, opprettet av kongen i statsråd 30. juni 2006, som med visse justeringer ble omregulert til Færder nasjonalpark fra august 2013. Området omfattet store deler av skjærgården østligst i kommunene Nøtterøy og Tjøme. Arealet var 111 kvadratkilometer. 
Landskapsvernområdet omfattet et stort antall større og mindre øyer, og dessuten sjøområdet mellom disse. Det gjelder Ormøy, Bjerkøy, Bolærne, Rauer, Roppestadholmen, Søndre Årø, Reiern, Leistein, Mostein, Burøy, Froungen, Ildverket, Busteinene, Sandø, Store Færder m.fl. 
I forbindelse med opprettelsen av Ormø–Færder landskapsvernområde ble flere gamle naturvernfredninger i Tjøme opphevet.
Norema

Norema er et norsk varemerke for kjøkken- og innredningsmoduler.  Norema eies av det svenske konsernet Nobia AB. Produksjon foregår ved Nobias fabrikk i Tidaholm, Sverige.
Norema er markedsleder og den mest kjente merkevaren innen kjøkken i Norge (jfr. Prognosesenteret AS). Norema er en landsdekkende kjede med 11 egeneide kjøkkensentra, samt forhandlernett,  hvor man markedsfører og selger både via det profesjonelle nybyggmarkedet og direkte til forbrukermarkedet. Norema er heleid av svenske Nobia AB, som med sine over 20 varemerker er Europas største konsern innen kjøkken, bad og garderobe.

Trestandard AS

Selskapet het tidligere Trestandard AS, og firmaet stammer tilbake fra andre verdenskrig da selskapet ble stiftet av Alf Bakken og Gregers Kure. De produserte i starten innredningsenheter for oppvaskbenker og stålbeslag.
Steatopygi

Steatopygi (kalles også fettsete, fettbak, fettende eller hottentottsete på norsk) er navn på spesielt store fettavleiringer i hofte- og bakpartiet. 
Ordet kommer fra gresk stear (fett) og pyge (sete).
Hygronoma dimidiata

Utseende

En liten (2,5-3 millimeter), slank, brunlig kortvinge. Antennene er middels lange. Hodet er firkantet, omtrent så bredt som pronotum, som er rektangulært, litt lengre enn bredt, og grovt punktert. Dekkvingene er noe lengre enn pronotum og tofargeede: mørke i den fremre delen, lyst gulbrune i den bakre. Bakkanten er rett. Bakkroppen er slank og parallellsidig, beina nokså lange og tynne.

Levevis

Denne billen lever ved ferskvann, og kan gå på vannet, godt hjulpet av vannavstøtende hår på føttene. Den kan finnes i sumper og ved dammer og næringsrike vann. Om vinteren kan billene finnes i bladslirer av dunkjevler (Typha spp.).
Svingfluer

Utseende

Små, slanke fluer (2-6 mm lange), kroppen er ofte blank og vanligvis lite hårete. Brystpartiet (thorax) har en del kraftige børster. Bakkroppen er lang og slank, sylindrisk eller noe kølleformet.
Hodet er nokså lite, nesten kulerundt, med forholdsvis små fasettøyne. Punktøyne (ocelli) mangler. Hodet har ganske få børster. Antennene er små, og består av tre ledd med en antennebørste (arista) på det ytterste leddet – denne formen er felles for de fleste høyere fluer. 
Vingene er lange og smale.  Hos den største slekten, Sepsis, er de klare med en mørk tydelig flekk nær spissen. 
Beina er lange og slanke, frambeina hos hannene har vanligvis forskjellige utvekster, knøler og stive børster på leggen (tibia), disse brukes til å holde hunnen fast under parringsakten.  
Larvene er pølseformede, tilspisset i forenden, uten noe tydelig markert hode. Mellom hvert av de 11 kroppsleddene er det tverr-rader av små pigger eller kroker.

Levevis

Larvene lever i en rekke forskjellige typer råtnende materiale, som sopp, åtsel og døde insekter. Trolig spiser de bakterier. Særlig mange svingfluer finner man på kumøkk, der hunnene legger egg på ferske kuruker. De voksne fluene spiser ulike slags råtnende materiale, men også nektar fra blomster.

Forsvarer territoriet sitt

Hannene forsvarer territorier enten på kurukene eller på slette flater som steiner eller bygningsvegger. De vifter (signaliserer) med vingene for å markere territoriet og kanskje også tiltrekke seg hunner. Hos slekten Sepsis har hannene en mørk flekk i spissen av vingen som virker som et signalflagg. Hannen bruker sine spesialiserte frambein til å holde hunnen fast under parringen, da han griper hunnens vinger mellom forlåret og leggen. Hannen passer ofte på hunnen en tid før selve parringen, og i denne fasen kan det oppstå voldsomme slagsmål mellom hannene om hunnene.
Sukhoj Su-30

Varianter

Flyet er en modernisert versjon av Su-27B og har flere varianter. Både Su-30K- og Su-30MK-seriene har hatt kommersiell suksess. Den mest avanserte Su-30-varianten som er i tjeneste er Su-30MKI– Su-30MK-varianten til India. Denne og videreutviklingene av den er svært spesialisert. Su-30MK-serien har lang rekkevidde og multirolleevne, og den er ansett å være det mest avanserte russisk-designede flyet som er i tjeneste i dag.
Meter

Etymologi

Meter kommer av fransk métre, som igjen kommer av gresk métron, «mål». Gjennom den indoeuropeiske roten *mē-, «måle», er ordet beslektet med bl.a. norsk «mål».

Meterkonvensjonen

Meterkonvensjonen av 20. mai 1875 er en internasjonal teknisk-vitenskapelig traktat mellom en rekke land. Den gir grunnleggende forutsetninger for at målinger skal kunne være ensartet over hele verden. Meterkonvensjonen er således selve grunnlaget for SI-systemet og bygger på franske forskningsstudier av meteren som ny måleenhet på slutten av 1700-tallet. Frankrike var således også første nasjon som tok i bruk metersystemet (i praksis fra 1812).
Norge har som ett av mange land undertegnet meterkonvensjonen. Den ble ratifisert ved kongelig resolusjon av 5. mai 1875, og Stortinget vedtok enstemmig den 26. mai samme år at Norge skulle slutte seg til meterkonvensjonen.
Zabaglione

Historie

Den italienske adelsmannen Giovan Paolo Baglioni, med tilnavnet "Zvan Bajoun", sto dagen før et viktig slag uten mat til sine soldater. Han sendte ut soldater for å lete etter mat, og de kom tilbake med litt egg, en skvett vin, villhonning og urter. Bajoun ga ordre om at de skulle vispe det godt sammen og koke det. Soldatene hans spiste og kunne gå mette til sengs. Dagen etter kjempet de med stor glød og energi, og de vant slaget. Da soldatene ble spurt hvor de hentet denne styrken fra, svarte de "Zvanbajoun" –et ord som gjennom tiden har utviklet seg til zambajoun, zabajoun, zabajone, zabaglione, og sabayonne (Frankrike). Det er, i enkelte områder, vanlig å gi denne «drikken» til nygifte om morgenen etter bryllupsnatten – for å gi dem kreftene tilbake.
Oppskriften har forandret seg noe gjennom tidene. Der man før brukte sukker bruker man nå honning, og man bruker marsala (en mørk hetvin som lages i den vestlige delen av Sicilia, nær byen Marsala) istedenfor urter. Den serveres med frisk frukt eller bær som passer sammen – for eksempel mango, fersken og bringebær.
Bernardini MB-3 Tamoyo

Historie og utvikling

Den brasilianske hæren hadde et behov for flere hundre stridsvogner på 1980-tallet. De utlyste en konkurranse, og Bernardini svarte med MB-3 og ENGESA med EE-T1 Osório.
I 1984 kom den første prototypen, og fem til ble ferdigstilt i 1985. Den brasilianske hæren valgte aldri MB-3, og til slutt ble det heller ikke noe stort stridsvognkjøp grunnet finansielle begrensninger.

Teknisk

Vognføreren sitter foran i skroget, med vognkommandør og skytter til høyre i tårnet og laderen på venstre side.
Motoren er en Saab-Scania DSI-14 diesel som gir 500 hk ved 2 100 omdreininger/minutt. Den sitter bak i skroget.
Koji Gyotoku

Karriere

Koji Gyotoku startet sin profesjonelle karriere i SV Werder Bremen i 1988. Han har også spilt for Toyota Motors.
Han har tidligere vært trener for Shimizu S-Pulse og FC Gifu.
Martin Ernstsen

Karriere

Ernstsen debuterte i 2007 med det surrealistiske tegneserieheftet Nissefugl. Senere har han gitt ut tegneserier i flere sjangre. Fugløya fra 2009 er en tett fortalt studie av to menn utstasjonert på et gammelt fyr på en øy langt ute i havgapet, mens Kodok’s run fra 2011 er en fabelhistorie hvor tegneseriemediets fortellertekniske grenser utforskes. 
Eremitt fra 2012 er en barndomsskildring om en gutt som tilbringer sommerferien hos bestemor i Nord-Norge. Boken har blitt oversatt til polsk, finsk og svensk.
Han debuterte som barnebokforfatter med myldreboken Hvor er Albert? i 2013.
Martin Ernstsen har også markert seg med bidrag i flere antologier både i Norge (blant annet Forresten og Fett) og internasjonalt (blant annet Allt För Konsten, Canicola, Kuti Kuti og Nobrow). 
Han har også gitt ut en rekke egenproduserte fanziner. Blant annet har han gitt ut flere utgaver av den selvbiografiske dagboktegneserien Du snakker med feil person / You're Talking with the Wrong Person.
Véhicule automatique léger

Véhicule automatique léger eller VAL (norsk: «lett automatisk tog») er et særlig lett bygget, førerløst og sporbundet metrosystem som både blir brukt som Peoplemover ved for eksempel flyplasser, og som bybanesystem i større byer og tettsteder.
Egil Svendsen

Egil Svendsen er en norsk fotballspiller og trener. Han spilte for Viking i 1986 og 1987 hvor han fikk 57 kamper og scoret 3 mål. I 2006 var han trener for Ålgård i 2. divisjon.
Abdülmecid II

Bakgrunn

Abdülmecid II var sønn av Abdülaziz og hans hustru Hayranidil Kadın Efendi. Han ble utdannet privat. I pakt med tradisjonen ble han holde seg innen palasset, og det vedvarte til han var 40 år.
Han gikk for å være helt uinteressert i politikk.

Maler, sommerfuglsamler

Hans interesse var innen malerkunsten, og han malte selv. Han skulle bli betraktet som en av de viktigste innen senere osmansk malerkunst. 
I 1900 ble ett av hans malerier utstilt i Paris. Portretter av Ludwig van Beethoven, Johann Wolfgang von Goethe og sultan Selim I ble utstilt i 1918 i Wien. Der var også malerier av haremet samlet til musisering, og av hans hustru Şehsuvar Kadınefendi lesende Goethes Faust. 
Abdülmecid var også en ivrig samler av sommerfugler, og de siste tyve årene av hans liv var dette hans hovedinteresse. Hans favorittmagasin var Revue des deux Mondes.
Ved siden av å være formann for det osmanske kunstnerselskap innehadde han generals rang i den osmansle hær.

Kronprins, kalif

Da hans fetter Mehmet VI ble utnevnt til sultan 4. juli 1918, ble Abdülmecid II utnevnt til kronprins. Etter at Mehmet VI ble avsatt 1. november 1922, ble også sultanatet avskaffet. Men Abdülmecid II ble valgt til kalif av den tyrkiske nasjonalforsamlingen i Ankara 19. november samme året. Han etablerte sitt hovedsete i Istanbul, men allerede 3. mars 1924 ble han utvist fra Tyrkia sammen med resten av sin familie.

Eksil

Myndighetene bragte ham da fra hans palass til Orientekspressen. Etter kortere opphold i Sveits og i Italiaslo han seg til slutt med i Paris med sin familie. Der døde han den 23. august 1944 i sitt hus ved Boulevard Suchet i det  16. arrondissement. Hans levninger ble overført til Medina i Saudi-Arabia.
Guntur (distrikt)

Demografi

Ved folketellingen i 2011 var det 4 889 230 innbyggere i distriktet, mot 4 465 144 i 2001. Den urbane befolkningen utgjør 33,89 % av befolkningen.
Barn i alderen 0 til 6 år utgjorde 9,54 % i 2011 mot 12,06 % i 2001. Antallet jenter i den alderen per tusen gutter er 948 i 2011 mot 959 i 2001.
Lars Christian Krogh Gerson

Kongsvinger IL

Krogh Gerson startet karrieren som fotballspiller i Kongsvinger IL. Han spilte sammenlagt 57 kamper og scoret sju mål for klubben, hvorav 20 kamper og ett mål i Tippeligaen.

IFK Norrköping

Krogh Gerson ble hentet til IFK Norrköping i 2012. Han har spilt 75 seriekamper, samtlige i Allsvenskan, scoret ni mål for klubben.

GIF Sundsvall

Krogh Gerson forlot IFK Norrköping da kontrakten utløp mot slutten av 2014, og var 11. januar 2015 klar for GIF Sundsvall, som igjen var klar for Allsvenskan. Krogh Gerson spilte første kamp i Allsvenskan for sin nye klubb, et 1–4-tap for Malmö FF, 6. april 2015.

Landslagskarriere

Krogh Gerson har spilt 42 landskamper og scoret tre mål for Luxembourg. Han spilte første kamp 26. mars 2008, et 0–2-tap på hjemmebane for Wales, og debuterte dermed på landslaget før han hadde spilt sin første offisielle kamp for Kongsvinger IL.
Krogh Gerson har også spilt kamper for Luxembourgs U17- og U19-lag.

Privat

Krogh Gersons far er fra Luxembourg, mens hans mor er fra Kongsvinger. Krogh Gerson er barnebarn av den avdøde NRK-journalisten Lars-Jacob Krogh.